《题山云居图为樊都事仲郛赋》
元代·刘崧

我居何所，南山之下。油油者云，窈窈其阻。衡门在阿，翳彼嘉林。

上有鸣鸟，怀之好音。良晨载兴，游睇川沚。榛蹊邈绵，有客戾止。

琴瑟在庭，清樽载罗。扫地布席，援弦咏歌。我歌我酬，白云在谷。

聊可为娱，孰云不足。云之升矣，风或飏之。曾于是处，而忘世为。

凄其渰矣，雨亦濡只。群生烝烝，泽施曷已。云敛而舒，山高以深。

彼君子兮，悠悠我心。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。